钦定古今图书集成/历象汇编/庶征典/第025卷 > 《天元玉历》 > 《太阴休咎篇》
## 钦定古今图书集成/历象汇编/庶征典/第025卷 > 《天元玉历》 > 《太阴休咎篇》

月者，阙也，为阴，主臣。行阴道则阴雨；行阳道则旱风，
君有福昌。黄芒或戴，国有喜庆。正月偃形，月若变色，
饥忧，则青赤色，为旱，为乱；黄则为德为荣；黑为水而
为病；白为丧而为兵。初出，光色甚明，女后专权，执政
当望。蟾蜍不见，大水，城陷流亡。月无光，则下有死亡，
臣不忠，教令废乱。月昼明，则奸臣专政，中国饥阴国
兵强，臣下相残。月傍生齿，国家昏乱。月底垂芒，分为
二道也，祸生僭逆，毁为数段也，天下分张。月赤如赭
兮大将死。月自天坠兮大臣亡。月角各有一星，有军
在外而贼主。两月数月并见，君弱。阴盛而乘阳。月见
日中，其下失土。大星入月，野有兵丧。